มีชัยขอแจ้ง บิ๊กตู่ เอง รับหรือไม่รับ
ปูสะเดาะเคราะห์ ต่อเศียรพระสิงห์,วิษณุ ส่งชื่อแคนดิเดต 40 คน ชง บิ๊กตู่ เคาะเลือกนั่ง 21 อรหันต์ แย้ม มีชัย แบ่งสู้มากกว่าแบ่งรับรอกระซิบนายกฯเองรับ-ไม่รับนั่ง ปธ.กรธ. บิ๊กป้อม อุบไต๋ราย กรธ.- สปท.ชื่อเป็นความลับ สุชน แทงกั๊กร่วมวงสภาขับเคลื่อนปฏิรูปฯ รอหารือผู้ใหญ่ที่นับถือ ประยุทธ์ ศิริพานิชย์ ปัดถูกเทียบเชิญ ไม่ขอเอี่ยว ประวิตร รับไทยยังไม่เป็นประชาธิปไตย ไม่ห่วงนายกฯคนดีสิ่งศักดิ์สิทธิ์คุ้มครอง บิ๊กโชย โต้ คสช.ยึด ก.ม.-สิทธิมนุษยชนเคร่งครัด ปึ้ง สอนเชิง บิ๊กตู่ ล็อบบี้ขอพบเคลียร์ผู้นำอียู นายกฯตู่ ถึงนิวยอร์ก เขินกองเชียร์ยกเป็นความหวังครั้งสุดท้าย ถกทีม ไทยแลนด์ปลื้มสัญญาณเป็นบวก ขึ้นเวทียูเอ็นโชว์ ศก.พอเพียงแก้จน รัฐบาลจ่อฟ้องจำนำข้าวเจ๊งเรียกค่า เสียหาย 5 แสนล้าน ยิ่งลักษณ์ ขึ้นเชียงใหม่ทำบุญต่อเศียรพระ จัดเต็มทำพิธีสะเดาะเคราะห์-แก้เคล็ด,จากกรณีที่นายวิษณุ เครืองาม รองนายกรัฐมนตรี ได้ทาบทามนายมีชัย ฤชุพันธุ์ สมาชิกคณะรักษาความสงบแห่งชาติ (คสช.) ให้มารับตำแหน่งประธานกรรมการร่างรัฐธรรมนูญ (กรธ.) โดยนายมีชัยจะแจ้งคำตอบว่าจะรับหรือไม่รับตำแหน่งกับ พล.อ.ประยุทธ์ จันทร์โอชา นายกรัฐมนตรีและหัวหน้า คสช.โดยตรง ขณะที่ฝ่ายรัฐบาลและ คสช.ได้ทาบทามบุคคลไว้ถึง 40 คน เพื่อรอให้ พล.อ.ประยุทธ์กลับมาตัดสินใจคัดเลือกเป็น กรธ.,เมื่อเวลา 09.30 น. วันที่ 25 ก.ย.ที่ทำเนียบรัฐบาล นายวิษณุ เครืองาม รองนายกรัฐมนตรีฝ่ายกฎหมาย ให้สัมภาษณ์ถึงความคืบหน้าการทาบทามนายมีชัย ฤชุพันธุ์ สมาชิก คสช.ให้รับตำแหน่งประธานกรรมการร่างรัฐธรรมนูญ (กรธ.) ว่า ยังไม่มีอะไรคืบหน้า นายมีชัยทราบถึงเจตนารมณ์ของรัฐบาลแล้ว คงกำลังคิดอยู่ ระหว่างนี้เราก็ลองดูคนอื่นพลางๆ ก่อน ไม่ได้ดูแต่ตัวประธาน ต้องดูสมาชิกด้วย ซึ่งต้องมากกว่า 21 คน ตนทาบทามประมาณ 6-7คน คนอื่นๆ ทาบทามอีกรวมแล้วประมาณ 30-40คน สุดท้ายหัวหน้า คสช.จะเป็นผู้พิจารณาตามความเหมาะสม ไม่ใช่ดูเฉพาะคุณสมบัติตามรัฐธรรมนูญชั่วคราวเท่านั้น เช่นจะเอาคนที่เคยเป็นคณะกรรมาธิการยกร่างรัฐธรรมนูญหรือไม่ จะเอาสมาชิกสภานิติบัญญัติแห่งชาติ (สนช.) อดีตสมาชิกสภาปฏิรูปแห่งชาติ (สปช.)หรือไม่ คนรุ่นเก่ากี่คน รุ่นใหม่กี่คน ฉะนั้นจะเปิดเผยชื่อตอนนี้ยังไม่ได้ ถ้าหัวหน้า คสช.ไม่เลือกจะเกิดความเสียหาย ยอมรับว่า แม้จะมีการทาบทามจำนวนมาก ก็ยังมีความลำบากใจอยู่ เพราะยังไม่ตอบรับกันทุกคน ยังมีเงื่อนไขต่างๆอยู่,เมื่อถามว่า นายมีชัยแบ่งรับแบ่งสู้ หรืออย่างไร นายวิษณุตอบว่า แบ่งสู้มากกว่าแบ่งรับ แล้วนายมีชัยจะเป็นผู้บอกกับนายกฯอีกทีหนึ่ง เพราะจะปฏิเสธหรือรับผ่านคนอื่นก็ไม่ดี เมื่อถามอีกว่าสังคมอยากให้เอาคนที่น่าเชื่อถือ นายวิษณุตอบว่า ทราบว่าสังคมอยากได้คนน่าเชื่อถือทำให้มีความหวังในสังคม แต่มันต้องผสมกันหลายๆอย่าง จะเอาแบบโลกสวยหมดก็ไม่ได้ โลกร้ายหมดก็ไม่ได้,นายวิษณุกล่าวว่า สำหรับการสรรหาสมาชิกสปท.ตนไม่เกี่ยวข้อง แต่ทราบว่าได้มาเยอะพอสมควรแล้ว มีพรรคการเมืองขนาดเล็กบางพรรคส่งรายชื่อมาให้ตน เลยต้องส่งต่อไปให้คนที่มีหน้าที่ ใครอยากจะส่งรายชื่อเป็น สปท.ให้ส่ง คสช.โดยตรง ส่วนที่พรรคเพื่อไทยออกมาระบุว่าไม่เข้าร่วมเป็นสปท.นั้น ก็ไม่เป็นไรพอตนพูดอย่างนี้ แต่ก็จะมีหนังสือพิมพ์บางฉบับบอกว่าตนไม่แคร์ ไม่ง้อ ซึ่งไม่ได้หมายความเช่นนั้น อยากจะร่ำไห้ด้วยซ้ำ ไม่รู้จะทำอย่างไร เมื่อเขาไม่สนใจก็ต้องบอกว่าน่าเสียดาย เพราะเป็นโอกาสที่จะเข้ามาเสนอผลักดันเรื่องต่างๆ ได้หลายอย่าง อย่างน้อยก็เป็นเวทีที่จะพูดอะไรออกมาให้ได้ยินทั้งประเทศ,เมื่อเวลา 10.00 น. ที่องค์การสงเคราะห์ทหาร ผ่านศึก พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวถึงความคืบหน้าการสรรหาคณะกรรมการ กรธ.และสมาชิกสภาขับเคลื่อนการปฏิรูปประเทศ (สปท.) ว่า ตอนนี้มีรายชื่อส่งมาให้ตนเป็นจำนวนมาก แต่ยังไม่ได้คัดเลือก ตนยังไม่ได้เปิดดูรายชื่อ จำไม่ได้ว่ามีใครบ้าง ต้องรอนายกฯเดินทางกลับมาพิจารณาด้วยตนเอง เมื่อถามว่ามีชื่อนายสุชน ชาลีเครือ อดีตที่ปรึกษานายกฯในรัฐบาล น.ส.ยิ่งลักษณ์ ชินวัตร อดีตนายกฯ เป็นสมาชิก สปท.หรือไม่ พล.อ.ประวิตรกล่าวว่า ไม่ทราบ จำไม่ได้ ยังนึกไม่ออก การคัดเลือก กรธ. และรายชื่อ สปท.เป็นความลับ ยังไม่ถึงเวลาเปิดเผย จะพิจารณารายชื่อคนสองคนไม่ได้ รวมถึงตัวประธานด้วย เพราะนายกฯยังไม่กลับมา,พล.อ.อนุพงษ์ เผ่าจินดา รมว.มหาดไทย กล่าวว่า ขณะนี้ได้รายชื่อบุคคลที่จะมาเป็น กรธ.บางส่วนแล้ว แต่ยังไม่สามารถเปิดเผยได้ คงต้องรอความชัดเจนจากบุคคลนั้นๆ ก่อนว่าจะมาร่วมเป็น กรธ.หรือไม่ ที่สำคัญต้องรอให้ พล.อ.ประยุทธ์พิจารณาและตัดสินใจเป็นขั้นสุดท้าย,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงกรณีนายมีชัย ฤชุพันธุ์ ที่ปรึกษา คสช.ขอเวลาพิจารณาว่าจะเข้ามาเป็นประธานกรรมการ กรธ.ว่า ตนสนับสนุนให้ท่านรับงานนี้ เพราะเป็นผู้มีประสบการณ์ทางการเมือง เป็นมือกฎหมายมหาชนระดับแนวหน้าคนหนึ่งของประเทศผู้มากประสบการณ์ พร้อมรับฟังด้วยเหตุผล ชีวิตท่านมีความสุขดีอยู่แล้ว จะถือเป็นการเสียสละมาก เป็นความเสี่ยงเปลืองตัวที่จะเสียผู้ใหญ่ ต้องร่างรัฐธรรมนูญท่ามกลางความคาดหวังความกดดัน เพื่อให้สังคมไทยยอมรับ ซึ่งมีตัวอย่างมาแล้วจากคณะ กมธ.ยกร่างรัฐธรรมนูญ และการรับผิดชอบงานนี้ถือเป็นการร่างรัฐธรรมนูญฉบับที่ยากที่สุด นับตั้งแต่มีการเปลี่ยนแปลงการปกครองในปี 2475 เป็นต้นมา เนื่องจากรัฐธรรมนูญฉบับปี 2550 ดีที่สุด และจะเป็นการร่างรัฐธรรมนูญท่ามกลางความขัดแย้งสูงสุดของคนในชาตินับแต่ปี 2475 เช่นกัน อีกทั้งคนไทยหรือสังคมไทยต่างคาดหวังว่าจะเป็นเครื่องมือแก้ไขความขัดแย้งแบ่งฝักฝ่ายในชาติ และจะนำไปสู่การปกครองระบบประชาธิปไตยที่แท้จริง,วันเดียวกัน นายมีชัย ฤชุพันธุ์ สมาชิก คสช. ได้ตอบคำถามในเว็บไซต์ มีชัยไทยแลนด์ดอทคอม หลังจากนายเขียน ธีระวิทย์ นักวิชาการดีเด่นแห่งชาติ สาขารัฐศาสตร์และรัฐประศาสนศาสตร์ และอดีตสมาชิกสภาร่างรัฐธรรมนูญ (สสร.) ปี 40 เข้าไปตั้งหัวข้อขอร้องให้นายมีชัยตอบรับตำแหน่งประธานกรรมการร่างรัฐธรรมนูญ (กรธ.) ใจความว่า เสียสละครั้งยิ่งใหญ่เพื่อชาติอีกครั้งครับ ผมมองไม่เห็นว่ามีใครเหมาะสมเท่าท่าน โดยนายมีชัยได้ตอบกลับว่า อาจารย์น่ะแหละน่าจะไปร่วมวงศ์กับเขาด้วย เพราะมีแนวคิดดีๆ และเป็นกลางๆ ที่สำคัญทะลุปรุโปร่งกับการเมืองการปกครองมาอย่างดี,ด้านนายสุชน ชาลีเครือ อดีตที่ปรึกษานายกฯในรัฐบาล น.ส.ยิ่งลักษณ์ ชินวัตร อดีตนายกฯกล่าวถึงกระแสข่าวถูกทาบทามเป็นสมาชิก สปท.ว่า ยอมรับว่ามีการทาบทามมาจริง แต่ยังไม่ได้ตัดสินใจว่าจะรับตำแหน่งหรือไม่ คงต้องรอปรึกษาหารือผู้ใหญ่ในพรรคที่นับถืออีกครั้ง กำลังพิจารณาอยู่ว่าจะรับตำแหน่งหรือไม่ แต่ส่วนตัวสนับสนุนให้เกิดความปรองดองในประเทศ อยากให้บ้านเมืองเดินหน้า กลับสู่ประชาธิปไตยโดยเร็วที่สุด เมื่อถามว่า พรรคเพื่อไทยมีมติไม่ให้สมาชิกพรรคเพื่อไทยไปเป็น สปท. หากใครจะไปเป็นต้องลาออกจากสมาชิกพรรคก่อน นายสุชนตอบว่า ยังไม่ได้ตัดสินใจอะไรทั้งสิ้น ต้องพิจารณาว่าการไปเป็น สปท.จะช่วยบ้านเมืองได้แค่ไหน แต่จะรับตำแหน่งหรือไม่ยังไม่ทราบ,นายประยุทธ์ ศิริพานิชย์ อดีตรองหัวหน้าพรรคเพื่อไทย กล่าวว่า กระแสข่าวตนถูกทาบทามเป็น สปท.นั้น ไม่เป็นความจริง ไม่เคยมีคนในรัฐบาลหรือ คสช.มาติดต่อให้เป็น สปท. สถานการณ์เช่นนี้ไม่มีความจำเป็นต้องไปเป็น อีกทั้งพรรคเพื่อไทยมีความเห็นไปแล้วว่าจะไม่ไปร่วมเป็น สปท.ต้องทำตามความเห็นพรรค หากใครจะไปต้องลาออกจากสมาชิกพรรค ตนไม่สนใจจะไปเป็นอยู่แล้ว ยังงงๆว่า มีชื่อเข้าไปเป็น สปท.ได้อย่างไร ส่วนที่ พล.อ.ประวิตร วงษ์สุวรรณ รองนายกฯ และ รมว.กลาโหม ระบุว่ามีคนของพรรคเพื่อไทยสมัครเป็น สปท.ไม่ทราบว่าไปเอาข้อมูลมาจากไหน แต่ยืนยันว่าไม่มีการมาติดต่อตน,ที่องค์การสงเคราะห์ทหารผ่านศึก พล.อ.ประวิตร วงษ์สุวรรณ รองนายกรัฐมนตรีและรมว.กลาโหม กล่าวถึงกลุ่มสหภาพยุโรปออกแถลงการณ์ให้ไทยเร่งคืนประชาธิปไตยว่า ตนมองเป็นเรื่องธรรมดา ใครก็อยากให้มีประชาธิปไตย ตนก็อยากให้เป็นด้วย แต่ตอนนี้เรามีโรดแม็ปในการดำเนินการ และมีขั้นตอนการปฏิบัติ ถ้าไม่เข้าใจก็ไม่รู้จะตอบอย่างไร อีกทั้งรัฐธรรมนูญได้เขียนไว้แล้ว เมื่อถามว่าองค์กรนานาชาติมองว่าไม่เป็นประชาธิปไตย พล.อ.ประวิตรตอบว่า ก็รู้ว่ายังไม่เป็นจะเป็นได้อย่างไร เพราะเราอยู่ในช่วงเปลี่ยนผ่าน อันมีโรดแม็ปนำไปสู่ความเป็นประชาธิปไตย ไม่ใช่อยู่ในภาวะแบบนี้ตลอดไป เมื่อถามว่าจะเชิญเอกอัครราชทูตสหรัฐฯ ประจำประเทศไทยคนใหม่มาพูดคุยหรือไม่ พล.อ.ประวิตรตอบว่า ตนไม่เชิญ ปล่อยให้เขาทำหน้าที่ของเขา ส่วนตนก็ทำหน้าที่ของตน ถ้าเขาอยากพบคงประสานมาเอง,พล.อ.ประวิตรกล่าวต่อว่า ส่วนกรณีกลุ่มต่อต้านนายกฯ ที่ไปร่วมการประชุมสมัชชาสหประชาชาติฯ จะถ่ายทอดสดจากนิวยอร์กมายังไทย ตนจะทำอะไรได้ก็ถ่ายไป เพราะเป็นการถ่ายทอดสดผ่านอินเตอร์เน็ตเราจึงปิดกั้นไม่ได้ เพราะไม่มีเครื่องมือ ทั้งนี้ไม่ได้ติดต่อพูดคุยกับนายกฯเพราะยังไม่มีอะไรต้องคุยกัน ผมไม่ห่วง เพราะนายกฯเป็นคนเก่ง ดังนั้นความดีจะคุ้มครอง แถมยังมีสิ่งศักดิ์สิทธิ์คุ้มครองด้วย มีคนไทยที่มาต่อต้านและมีคนไทยมาสนับสนุนเป็นธรรมดา ไม่มีใครชอบทุกคนหรอก แต่อยากขอให้ดูว่าเวลานี้ความสงบเรียบร้อยในประเทศเกิดขึ้นเพราะนายกฯเป็นคนทำ ทุกคนก็เห็นว่านายกฯทำทุกอย่าง คนไทยส่วนใหญ่รู้สึกโอเค ผมคิดว่าประเทศต่างๆที่เห็นบ้านเราสงบคงชอบ,พล.ท.กัมปนาท รุดดิษฐ์ แม่ทัพภาคที่ 1 ในฐานะผู้บัญชาการกองกำลังรักษาความสงบเรียบร้อย (กกล.รส.) กล่าวถึงกรณีที่องค์กรต่างชาติออกมากดดัน คสช.ว่า คงไม่พูดถึงตรงนั้น เพียงแต่เราต้องทำอย่างไรให้สถานการณ์บ้านเมืองสงบเรียบร้อย และต้องเชื่อมั่นกันเองว่าต้องเดินด้วยความมั่นคงและยึดหลักกฎหมาย ทาง คสช.เปิดเวทีต่างๆเพื่อให้แสดงความคิดเห็นอยู่แล้ว ทุกอย่างยึดหลักกฎหมายและสิทธิมนุษยชนอย่างเคร่งครัด ดังนั้นต้องนิยามให้ดีว่าหลักกฎหมายและสิทธิมนุษยชนคืออะไร ส่วนการดำเนินการกับกลุ่มประชาธิปไตยใหม่ ที่เดินขบวนเมื่อวันที่ 19 ก.ย. ขัดคำสั่ง คสช.นั้น ไม่อยากให้พูดว่าจะเอาผิดย้อนหลัง แต่ยืนยันทุกคนต้องเคารพกฎหมาย ที่ดำเนินการมาทั้งหมดต้องการจัดระเบียบให้ทุกคนเคารพกฎหมาย ถือเป็นเรื่องสำคัญ โดยมีเจ้าหน้าที่พูดคุยกับกลุ่มประชาธิปไตยใหม่อยู่แล้ว ไม่ห่วงว่าจะมีการลอกเลียนแบบไม่ต้องกังวล,ด้านนายสุรพงษ์ โตวิจักษณ์ชัยกุล อดีต รมว.ต่างประเทศ กล่าวว่า จากกรณีที่องค์การสหภาพยุโรปหรืออียู แถลงการณ์เรียกร้องให้รัฐบาลทหารของไทยเคารพเสรีภาพและการชุมนุมโดยอิสระและคืนประชาธิปไตยให้กับประชาชน รู้สึกเป็นห่วงสถานการณ์ของรัฐบาล พล.อ.ประยุทธ์บนเวทีโลกที่ได้ไปร่วมประชุมยูเอ็นเป็นอย่างยิ่ง ต้องรีบชี้แจงข้อกังขาต่างๆโดยเร็ว เพื่อให้เกิดความเชื่อมั่น แต่เกรงว่าจะหนีไม่พ้นที่จะได้ใบแดงจากอียู เรื่องประมง และอาจอยู่ในเทียร์ 3 ต่อไปในปีหน้า ดังนั้นนายกฯต้องรีบให้กระทรวงต่างประเทศล็อบบี้ ขอพบหารือกับผู้นำกลุ่มประเทศอียู และประเทศยักษ์ใหญ่ที่เป็นประเทศประชาธิปไตยให้ได้ โดยช่วงที่ท่านนายกฯเข้าแถวเพื่อรอคิวเข้าไปถ่ายรูปเพื่อจับมือกับนายบารัค โอบามา ประธานาธิบดีสหรัฐฯ ในงานเลี้ยงรับรองของโอบามาที่ทำกันทุกปีนั้น หวังว่านายกฯคงจะใช้ช่วงเวลาอันน้อยนิดอธิบายให้ประธานาธิบดีโอบามาเข้าใจได้ทันเวลา เพราะอาจจะให้เพียงแค่เดินเข้าไปแล้วถ่ายรูปแล้วต้องรีบออก ที่น่ากังวลอย่างมากคือเขาจะไม่ยอมให้ พล.อ.ประยุทธ์เข้าพบและหารือ ต้องใช้ฝีมือท่านทูตจากวอชิงตันเพราะเป็นคนเก่งเรื่องล็อบบี้,สำหรับภารกิจ พล.อ.ประยุทธ์ จันทร์โอชา นายกรัฐมนตรีและหัวหน้า คสช.ที่เดินทางไปร่วมการประชุมสหประชาชาติระดับผู้นำ เพื่อรับรองวาระการพัฒนาภายหลัง ปี ค.ศ. 2015 และการประชุมสมัชชาสหประชาชาติ สมัยสามัญครั้งที่ 70 ที่นครนิวยอร์ก สหรัฐอเมริกา ระหว่างวันที่ 23 ก.ย.-1 ต.ค. ผู้สื่อข่าวรายงานว่า เมื่อเวลา 11.00 น. (ตามเวลาท้องถิ่น) วันที่ 24 ก.ย. พล.อ.ประยุทธ์ พร้อม นางนราพร จันทร์โอชา ภริยานายกฯ และคณะ เดินทางถึงท่าอากาศยานนานาชาติจอห์น เอฟ เคเนดี โดยมีนายวีรชัย พลาศรัย เอกอัครราชทูตผู้แทนถาวรไทยประจำสหประชาชาติ ณ นครนิวยอร์ก ให้การต้อนรับ จากนั้น พล.อ.ประยุทธ์เดินทางเข้าพักที่โรงแรม One UN New York ทั้งนี้มีคนไทยในสหรัฐฯ รอให้การต้อนรับ ให้กำลังใจโดยมีบางคนระบุว่า นายกรัฐมนตรีเป็นความหวังครั้งสุดท้าย พล.อ.ประยุทธ์กล่าวแบบติดตลกว่า ทำให้ผมรู้สึกกดดัน และขอขอบคุณทุกคนที่มาให้กำลังใจ เพราะทุกคนที่สนับสนุนผมหรือไม่สนับสนุนผม ต่างก็เป็นคนไทยด้วยกัน,ต่อมาเวลา 15.30 น.ที่โรงแรม One UN New York พล.อ.ประยุทธ์ เป็นประธานการประชุมเพื่อมอบนโยบายให้กับทีมประเทศไทยในสหรัฐอเมริกา โดยนายพิศาล มาณวพัฒน์ เอกอัครราชทูต ณ กรุงวอชิงตัน กล่าวรายงานถึงความสัมพันธ์ไทย-สหรัฐฯตอนหนึ่งว่า ความสัมพันธ์มีทิศทางที่ดีขึ้น เป็นสัญญาณทางบวก โดยดูจากความร่วมมือต่างๆที่มีมากขึ้นเกือบเท่าระดับปกติ ภาพลักษณ์ในสายตาของคนอเมริกัน มองว่าประเทศไทยไม่มีปัญหา และมีความเชื่อมั่นต่อความปลอดภัยเพิ่มมากขึ้น,ด้าน พล.ต.วีรชน สุคนธปฏิภาค รองโฆษกประจำสำนักนายกรัฐมนตรี กล่าวว่า นายกฯย้ำกับทีมประเทศไทย ว่าวันนี้ประเทศไทยกำลังอยู่ระหว่างการเดินหน้าปฏิรูปในทุกด้าน ขอให้ทุกคนช่วยอธิบายและชี้แจงให้ภาคส่วนต่างๆของสหรัฐฯ เข้าใจแม้เป็นเรื่องยาก แต่เมื่อเหตุการณ์เกิดขึ้นแล้วเป็นเรื่องที่พวกเราจะต้องช่วยกันเพื่อขับเคลื่อน หลายประเทศเข้าใจว่า รัฐบาลจะทำหน้าที่เพียงระยะเวลาหนึ่ง ต้องไม่นานเกินไป เพียงขอให้สามารถเดินไปข้างหน้าได้ สิ่งที่เป็นตัวชี้วัดคือ ขณะนี้สถานการณ์มีความสงบเรียบร้อย ขอยืนยันว่าทุกคน ทุกประเทศเป็นหุ้นส่วน เป็นพันธมิตรไม่ใช่คู่แข่งขัน ทุกคนเดินไปพร้อมกัน ขณะนี้รัฐบาลกำลังส่งเสริมการสร้างจิตสำนึกของความเป็นคนไทย จึงได้คิดคำขวัญ Stronger Together Our home Our country,ขณะที่ภารกิจของ พล.อ.ประยุทธ์ ในวันที่ 25 ก.ย.ตามเวลาท้องถิ่น ซึ่งเป็นวันที่สอง เริ่มเวลา 10.00 น.นายกรัฐมนตรีจะร่วมรับฟังการกล่าวปราศรัยของสมเด็จพระสันตะปาปาฟรานซิส ที่ General Assembly Hall สำนักงานใหญ่สหประชาชาติ จากนั้นจึงเป็นพิธีเปิดการประชุมเต็มคณะ การประชุมสหประชาชาติระดับผู้นำ เพื่อรับรองวาระการพัฒนาภายหลังปี ค.ศ. 2015 โดยช่วงบ่ายนายกฯจะกล่าวถ้อยแถลงในการเสวนา Interactive Dialogue 1 หัวข้อ Ending Poverty and Hunger และเยี่ยมชมนิทรรศการเศรษฐกิจพอเพียง ซึ่งจัดแสดงนิทรรศการไว้ภายในสำนักงานใหญ่สหประชาชาติ ส่วนช่วงค่ำนายกฯพบปะผู้แทนระดับสูงจากบริษัทต่างๆ และจากสภาธุรกิจสหรัฐอเมริกา-อาเซียน,เมื่อเวลา 20.15 น.วันเดียวกัน พล.อ.ประยุทธ์ จันทร์โอชา นายกฯและหัวหน้า คสช. กล่าวในรายการคืนความสุขให้คนในชาติ ถึงการเดินทางไปเข้าร่วมประชุมสมัชชาสหประชาชาติ ที่สำนักงานใหญ่สหประชาชาติ นครนิวยอร์ก สหรัฐอเมริกาว่า จะกล่าวถ้อยแถลง ย้ำเจตนารมณ์ของไทยที่จะร่วมมือกับสหประชาชาติ เพื่อรักษา 3 เสาหลักของการพัฒนา โดยจะเสนอประสบการณ์การขจัดความยากจน ลดความเหลื่อมล้ำมุ่งไปสู่การพัฒนาอย่างยั่งยืน โดยได้นำหลักปรัชญาเศรษฐกิจพอเพียงของพระบาท สมเด็จพระเจ้าอยู่หัว ที่รัฐบาลได้นำมาประยุกต์ใช้กำหนดนโยบายการบริหารราชการแผ่นดิน เพื่ออธิบายให้ผู้นำประเทศเข้าใจถึงหลักการของปรัชญานี้ ที่มีประชาชนเป็นศูนย์กลางและเป็นรูปแบบของการพัฒนาที่มั่นคงและยั่งยืน,พล.อ.ประยุทธ์ กล่าวว่า ส่วนกรณีที่จะมีคนออกมาชุมนุมต่อต้านนั้น ตนปฏิบัติภารกิจ ไม่ได้ไปในฐานะส่วนบุคคลแต่เป็นตัวแทนประเทศ อะไรก็ตามที่เป็นการทำลายชื่อเสียงของประเทศชาติ เชื่อมั่นว่าทุกคนมีความคิด มีความปรารถนาดี รักชาติ รักแผ่นดินเหมือนกัน หวังดีต่อประเทศ คงไม่ทำในสิ่งที่เสียหาย สำหรับกลุ่มที่จะออกมาให้กำลังใจก็ขอบคุณ ขอให้ ตระหนักว่าทุกอย่างที่แสดงออก ถือเป็นหน้าตา เป็นภาพพจน์ของประเทศ ขอให้ปฏิบัติตามกฎระเบียบ กฎหมาย มีสติ ควบคุมอารมณ์ตัวเอง ดูแลกันและกันอย่าให้ถูกชักนำไม่ว่าด้วยวิธีใด จนทำให้เกิดกระทบกระทั่งกับกลุ่มที่เห็นต่าง ภาพลักษณ์ของประเทศไทยปัจจุบัน เสียหายไปมากพอสมควร ถ้าเรารักประเทศต้องแสดงให้คนอื่นเห็นว่าเรามีพัฒนาการในสิ่งที่ดี ปัจจุบันน่าจะภาคภูมิใจว่าตลอดเวลาที่ผ่านมาดีขึ้นทุกอย่าง,เมื่อเวลา 09.00 น. พล.อ.ศิริชัย ดิษฐกุล ปลัดกระทรวงกลาโหม และ พล.อ.วรพงษ์ สง่าเนตร ผบ.ทหารสูงสุด เดินทางไปเยี่ยมอำลากองทัพเรือ (ทร.) เนื่องในโอกาสเกษียณอายุราชการ ณ ท่าเทียบเรือแหลมเทียน ฐานทัพเรือสัตหีบ จ.ชลบุรี โดยมี พล.ร.อ.ไกรสร จันทร์สุวานิชย์ ผบ.ทร. และนายทหารชั้นผู้ใหญ่ของ ทร.ให้การต้อนรับ พร้อมนำไปยังเรือหลวงกระบี่ขึ้นแท่นรับการเคารพ โดยเรือหลวงปิ่นเกล้าได้ยิงสลุตจำนวน 19 นัด เพื่อเป็นเกียรติ จากนั้นจึงลงจากเรือเพื่อตรวจพลสวนสนาม ก่อนจะกลับไปขึ้นเรือหลวงกระบี่ เพื่อกล่าวสดุดีและมอบของที่ระลึกเป็นเกียรติแก่ปลัดกระทรวงกลาโหม และ ผบ.ทหารสูงสุด,เมื่อเวลา 10.00 น. ที่รัฐสภา มีการประชุมสภานิติบัญญัติแห่งชาติ (สนช.) ที่มีนายพีระศักดิ์ พอจิต รองประธาน สนช. คนที่ 2 เป็นประธาน มีมติตั้งคณะ กมธ.สามัญตรวจสอบประวัติ ความประพฤติ และพฤติกรรมทางจริยธรรมของบุคคลผู้ได้รับการเสนอชื่อให้ดำรงตำแหน่งกรรมการสิทธิมนุษยชนแห่งชาติ 17 คน ระยะเวลาพิจารณาภายใน 20 วัน เพื่อตรวจสอบนางเตือนใจ ดีเทศน์ อดีต ส.ว.เชียงราย และนายชาติชาย สุทธิกลม อดีตอธิบดีกรมราชทัณฑ์ ที่ได้รับการเสนอชื่อ นอกจากนี้ ที่ประชุมยังมีมติให้ตั้งคณะ กมธ.สามัญพิจารณาศึกษาเพื่อปรับปรุงแก้ไขข้อบังคับการประชุมสภานิติบัญญัติแห่งชาติ พ.ศ. 2557 เป็นเวลา 30 วัน ตามที่นายสมชาย แสวงการ เลขานุการวิป สนช. เสนอว่าพบปัญหาอุปสรรคต่อการทำงานของสมาชิก สนช. จากนั้นนายพีระศักดิ์,คำฟ้องจำนำข้าวถึงมือ วิษณุ 30 ก.ย.อีกเรื่อง ที่ทำเนียบรัฐบาล นายวิษณุ เครืองาม รองนายกฯฝ่ายกฎหมาย กล่าวถึงความคืบหน้าการดำเนินการฟ้องร้องเรียกค่าเสียหายในโครงการรับจำนำข้าวจาก น.ส.ยิ่งลักษณ์ ชินวัตร อดีตนายกรัฐมนตรีว่า คณะกรรมการสอบข้อเท็จจริงส่งรายงานข้อมูลมาให้ตน เพื่อเสนอให้ พล.อ.ประยุทธ์ จันทร์โอชา นายกฯและหัวหน้า คสช. พิจารณาคือวันที่ 30 ก.ย. จากนั้น จะส่งให้กระทรวงการคลังดำเนินการฟ้องร้องต่อไป ส่วนจำนวนตัวเลขที่จะฟ้องไม่ขอเปิดเผย วันนี้เราไม่ได้พูดเรื่องนโยบายใดว่าถูกหรือผิด แต่เกิดการทุจริตและรั่วไหล เมื่อองค์กรที่มีอำนาจคือ คณะกรรมการป้องกันและปราบปรามการทุจริตแห่งชาติ (ป.ป.ช.) ตั้งเรื่องมา ใครไม่ทำอะไรต่อจะมีความผิด จึงต้องทำต่อไม่มีอะไรมากกว่านั้น,ผู้สื่อข่าวถามว่า มีข่าวว่าจำนวนเงินที่จะฟ้องร้องประมาณ 5 แสนล้านบาท นายวิษณุกล่าวว่า ประมาณนั้นยังต้องสู้กันอีกหลายศาล บอกตัวเลขไม่ได้ เมื่อถามว่า 5 แสนล้านบาท ที่จะยื่นฟ้องนั้นรวมคดีของ น.ส.ยิ่งลักษณ์ และคดีของนายบุญทรง เตริยาภิรมย์ อดีต รมว.พาณิชย์ และพวกใช่หรือไม่ นายวิษณุกล่าวว่า ใช่ โดยคำร้องจะแยกเป็นสองประเภทคือ กระทรวงพาณิชย์เป็นโจทก์ประเภทหนึ่ง และกระทรวงการคลังเป็นโจทก์ประเภทหนึ่ง จำเลยแบ่งเป็น น.ส.ยิ่งลักษณ์ และนายบุญทรงกับพวก 5-6 คน การเรียกเก็บค่าเสียหายแต่ละคนจะไม่เท่ากัน ตอนนี้มีการทำบัญชีย่อยแยกเอาไว้แล้ว และบางทีเซอร์เวเยอร์อาจต้องรับผิดด้วย,เมื่อเวลา 09.09 น. น.ส.ยิ่งลักษณ์ ชินวัตร อดีตนายกรัฐมนตรี พร้อมทั้งนางเยาวภา วงศ์สวัสดิ์ และ น.ส.มณฑาทิพย์ ชินวัตร พี่สาว พร้อมอดีต ส.ส. เชียงใหม่ พรรคเพื่อไทย ไปทำบุญที่วัดศรีบุญเรือง ต.หนองหอย อ.เมือง จ.เชียงใหม่ เพื่อร่วมทำพิธีอัญเชิญพระพุทธรูปพระสิงห์ 1 หน้าตัก 16 นิ้ว นำขึ้นไปประดิษฐานวัดพระธาตุดอยสุเทพราชวรวิหาร โดยมีพระครูสุเทพสิทธิคุณ หรือหลวงพ่อพันเทวาเพ่งตะวัน เจ้าอาวาส อาจารย์ของ พ.ต.ท.ทักษิณ ชินวัตร อดีตนายกฯ เป็นผู้ประกอบพิธีพร้อมทั้งพระสงฆ์ 9 รูป มีการสวดพระพุทธมนต์และพรมน้ำมนต์สะเดาะเคราะห์ ทั้งนี้ เมื่อต้นปี 2558 พระครูสุเทพสิทธิคุณได้มอบเศียรพระโบราณให้ น.ส.ยิ่งลักษณ์นำไปต่อองค์พระให้ครบทั้งองค์ เคราะห์ภัยต่างๆจะได้ทุเลาและหายไป โดยมีกลุ่มคนเสื้อแดงร่วมงานจำนวนมากตะโกน นายกฯปู สู้ ๆ ดังลั่น หลังเสร็จพิธี น.ส.ยิ่งลักษณ์ ได้เดินทักทายผู้มาร่วมงานที่ขอถ่ายรูป,จากนั้น น.ส.ยิ่งลักษณ์ ทำพิธีอัญเชิญพระพุทธรูป ไปยังวัดพระธาตุดอยสุเทพราชวรวิหาร เพื่อนำไปประดิษฐานไว้บนพระวิหารของวัด โดยมีนักท่องเที่ยวชาวจีนพากันเข้ารุมล้อมขอถ่ายภาพ ต่อมาทำพิธีไหว้องค์พระธาตุพร้อมทั้งได้เขียนชื่อลงบนผ้าเพื่อที่จะนำไปห่มรอบองค์พระบรมธาตุเจดีย์ เดินเวียนเทียนรอบองค์พระบรมธาตุเจดีย์ 3 รอบ และเข้าไปทำพิธีถวายพระพุทธรูป โดยพระครูสุเทพสิทธิคุณ ได้นำประกอบพิธีจนเสร็จสมบูรณ์ โดยทางพระครูสุเทพฯได้กล่าวให้พรว่าขอให้หมดสิ้นเคราะห์กรรมและให้กลับมาบริหารประเทศอีกครั้งหนึ่ง พร้อมกันนี้ก็แนะให้ น.ส.ยิ่งลักษณ์ เดินลงบันไดนาควัดพระธาตุดอยสุเทพ เพื่อเป็นการแก้เคล็ดให้สมบูรณ์ยิ่งขึ้น ระหว่างนั้น น.ส.ยิ่งลักษณ์ เห็นชื่อ พ.ต.ท.ทักษิณ ชินวัตร ติดอยู่ที่เสาประตูทางขึ้นลงวัด ก็ยินดีและยิ้มอย่างดีใจพร้อมชี้ให้ผู้ติดตามดู ทั้งนี้ น.ส.ยิ่งลักษณ์ กล่าวว่าได้ทำบุญแล้วสบายใจขึ้นเป็นอย่างมาก,วันเดียวกัน นายสุเทพ เทือกสุบรรณ ประธานมูลนิธิมวลมหาประชาชนเพื่อการปฏิรูปประเทศไทย (มปท.) พร้อมกรรมการมูลนิธิ ซึ่งเป็นอดีตแกนนำกปปส. อาทิ นายถาวร เสนเนียม นายอิสระ สมชัย นายสาทิตย์ วงศ์หนองเตย นายชัยวุฒิ บรรณวัฒน์ นายชุมพล จุลใส และอดีต ส.ส.พรรคประชาธิปัตย์ จ.สุราษฏร์ธานี อาทิ นายธานี เทือกสุบรรณ นายชุมพล กาญจนะ พร้อมตัวแทนจากการเคหะแห่งชาติ (กคช.) สำนักงานคณะกรรมการพัฒนาการเศรษฐกิจและสังคมแห่งชาติ ตัวแทนกระทรวงการพัฒนาสังคมและความมั่นคงของมนุษย์ และอีกหลายหน่วยงานเดินทางไปที่เกาะพะลวย ในหมู่เกาะสมุย จ.สุราษฎร์ธานี ซึ่งเป็นเกาะต้นแบบพลังงานสะอาดแห่งแรกของประเทศไทย เป็นสถานที่มีความหลากหลายทางชีวภาพของพืชพันธุ์และสัตว์ป่าอย่างสมบูรณ์ เพื่อต้องการดูปัญหาว่าจะช่วยพัฒนาพื้นที่เกาะที่ห่างไกลความเจริญนี้ ในรูปแบบสหกรณ์ ให้เป็นต้นแบบเพื่อช่วยชาวบ้าน,เมื่อเวลา 10.00 น. ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) นายนพดล แก้วสุพัฒน์ นายกสมาคมองค์การบริหารส่วนตำบลแห่งประเทศไทย ยื่นหนังสือถึง ป.ป.ช.ผ่านนายสุทธิ บุญมี ผอ.สำนักการข่าวและกิจการพิเศษ ให้ตรวจสอบการปฏิบัติหน้าที่คณะกรรมการโคนมและผลิตภัณฑ์นม กระทรวงเกษตรฯ กรณีการดำเนินโครงการอาหารเสริม (นม) โรงเรียน ภายหลังเกิดปัญหานมโรงเรียนบูดเน่าเสีย โดยนายนพดลกล่าวว่า เหตุการณ์นมโรงเรียนเน่าเสีย ทำให้เกิดภาพลบต่อองค์กรปกครองส่วนท้องถิ่น (อปท.) ว่า จัดซื้อและจัดส่งนมโรงเรียนไม่ได้คุณภาพ แต่ข้อเท็จจริงคณะกรรมการโคนมฯ เป็นผู้จัดทำบัญชีรายชื่อบริษัทเอกชนที่มีคุณสมบัติจำหน่ายนมโรงเรียนมาให้ อปท.จัดซื้อ มีการแบ่งโควตาเรียบร้อยว่าภูมิภาคใดต้องซื้อจากบริษัทใด ให้ อปท.จัดซื้อด้วยวิธีพิเศษ อปท. ไม่มีอำนาจตัดสินใจสิทธิเลือกเอง เมื่อเกิดปัญหานมโรงเรียนไม่ได้คุณภาพ อปท.ไม่สามารถยกเลิกสัญญาได้ จึงขอให้ ป.ป.ช.ตรวจสอบว่า คณะกรรมการโคนมฯผูกขาดโควตาจำหน่ายนมโรงเรียนตามภูมิภาคต่างๆ จนเกิดผลเสียต่อหน่วยงานรัฐ เข้าข่ายการทุจริตหรือไม่,ต่อมาเวลา 10.15 น. กลุ่มญาติผู้เสียชีวิตจากเหตุการณ์สลายการชุมนุมทางการเมืองปี 2553 นำโดยนายโชคชัย อ่างแก้ว ทนายความญาติผู้เสียชีวิต ยื่นหนังสือถึง ป.ป.ช.ให้ทบทวนการไต่สวนคดีการกล่าวหานายอภิสิทธิ์ เวชชาชีวะ อดีตนายกฯและนายสุเทพ เทือกสุบรรณ อดีตรองนายกฯ กรณีสั่งการสลายการชุมนุมทางการเมืองปี 2553 โดยนายโชคชัยกล่าวว่า มายื่นหนังสือให้ ป.ป.ช.ทบทวนการปฏิบัติหน้าที่ของนายภักดี โพธิศิริ กรรมการ ป.ป.ช. เพราะมีปัญหาเรื่องการมีคุณสมบัติไม่ถูกต้องตั้งแต่ช่วงเข้ามารับตำแหน่ง ป.ป.ช. หากการปฏิบัติหน้าที่ของ ป.ป.ช.ไม่ถูกต้อง หากใครมีคุณสมบัติการเข้ารับตำแหน่งไม่ถูกต้อง อาจจะมีผลกระทบต่อสำนวนสอบสวนในคดีได้ เนื่องจากสำนวนสอบสวนต้องทำโดยถูกต้อง,พล.ต.ท.ศรีวราห์ รังสิพราหมณกุล ผบช.น. กล่าวถึงความคืบหน้ากรณี น.ส.จิตภัสร์ กฤดากร หรือตั๊น ผู้ช่วยเลขานุการมูลนิธิมวลมหาประชาชน (มปท.) และอดีตแกนนำ กปปส.ถอนตัวจากการสมัครเข้าเป็นข้าราชการตำรวจในตำแหน่ง รองสารวัตร กองกำกับการสายตรวจและปฏิบัติการพิเศษ (บก.สปพ.) ว่า วันที่ 24 ก.ย.ที่ผ่านมา ได้เซ็นหนังสือคำสั่งว่า น.ส.จิตภัสร์ ขาดสอบไปเรียบร้อยแล้ว เท่ากับว่าหมดสิทธิในการสมัครเข้าเป็นตำรวจครั้งนี้ จึงไม่จำเป็นต้องมายื่นถอนชื่อเป็นลายลักษณ์อักษร ส่วนตำแหน่งดังกล่าวจะเปิดรับบุคคลอื่นต่อหรือไม่ ต้องให้สำนักงานตำรวจแห่งชาติเป็นผู้อนุมัติ เนื่องจากผู้ร้องขอให้เปิดตำแหน่งที่ขาดแคลน ดังนั้นอาจต้องเปิดรับบุคคลที่เหมาะสมมาแทน,วันเดียวกัน เว็บไซต์หนังสือพิมพ์อินเตอร์แนชนัล บิสเนสส์ ไทม์ส ของสหรัฐฯ รายงานแสดงความกังวลต่อกรณีรัฐบาลไทยมีคำสั่งให้กระทรวงเทคโนโลยีสารสนเทศฯ หรือไอซีที ดำเนินการจัดตั้งซิงเกิล เกตเวย์ หรือทางออกอินเตอร์เน็ตไปยังต่างประเทศให้เหลือแค่ช่องทางเดียว จากเดิมที่มีหลายสิบช่องทาง โดยระบุว่าเป็นการนำรูปแบบของจำกัดการควบคุมอินเตอร์เน็ตของจีนมาใช้ และจะทำให้ประชาชนไม่สามารถเข้าถึงเนื้อหาในอินเตอร์เน็ตได้เท่าที่ควร พร้อมอาจส่งผลกระทบต่อธุรกิจการลงทุนจากบริษัทเทคโนโลยีต่างชาติ ทั้งที่ก่อนหน้านี้รัฐบาลเคยประกาศโครงการส่งเสริมเศรษฐกิจดิจิตอล หรือสมาร์ท ซิตี้ ใน จ.ภูเก็ตและเชียงใหม่
จากกรณีที่นายวิษณุ เครืองาม รองนายกรัฐมนตรี ได้ทาบทามนายมีชัย ฤชุพันธุ์ สมาชิกคณะรักษาความสงบแห่งชาติ (คสช.) ให้มารับตำแหน่งประธานกรรมการร่างรัฐธรรมนูญ (กรธ.) โดยนายมีชัยจะแจ้งคำตอบว่าจะรับหรือไม่รับตำแหน่ง
ข่าวหน้า1,ข่าวการเมือง,มีชัย ฤชุพันธุ์,รับตำแหน่ง,ประธานกรรมการร่างรัฐธรรมนูญ,กรธ.,ประยุทธ์ จันทร์โอชา,ทาบทาม,วิษณุ เครืองาม,ยิ่งลักษณ์ ชินวัตร,ทำบุญ,เยาวภา วงศ์สวัสดิ์,เชียงใหม่,ข่าว,ไทยรัฐออนไลน์